Document ID: 32006R0262

KOMISJONI MÄÄRUS (EÜ) nr 262/2006,
15. veebruar 2006,
millega muudetakse määrust (EÜ) nr 2729/2000, milles sätestatakse veinisektori kontrolli üksikasjalikud rakenduseeskirjad
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1999. aasta määrust (EÜ) nr 1493/1999 veinituru ühise korralduse kohta, (1) eriti selle artikli 72 lõiget 4,
ning arvestades järgmist:
(1)
Komisjoni määruse (EÜ) nr 2729/2000 (2) artikli 5 lõikega 1 nähakse ette, et viinamarjakasvatusest lõpliku loobumise lisatasu taotluse aluseks olevaid maatükke kontrollitakse süstemaatiliselt kohapeal.
(2)
Komisjoni 31. mai 2000. aasta määruse (EÜ) nr 1227/2000 (milles sätestatakse veinituru ühist korraldust käsitleva nõukogu määruse (EÜ) nr 1493/1999 üksikasjalikud rakenduseeskirjad tootmisvõimsuse puhul) (3) artikli 8 lõike 1 punktide b ja e kohaselt nähakse liikmesriikide viinamarjakasvatusest loobumise lisatasu taotlemise korraga muu hulgas ette asjaomaste viinapuude, asjaomase ala ning selle keskmise saagise või tootmisvõimsuse järelkontroll ning veendumine, et väljajuurimine on toimunud.
(3)
Kuna tehnoloogia arengu tulemusel on kaugseire muutunud usaldusväärseks vahendiks, tuleks liikmesriikidele soovi korral võimaldada selle kasutamist, kui nii on võimalik säilitada kontrolli tase.
(4)
Kui kontrolli käigus tuvastatakse viinapuude olemasolu ja hinnatakse asjaomast ala, selle keskmist saagist või tootmisvõimsust, on vajalik kohapealne kontroll, sest neid tegureid kaugseire abil kontrollida ei saa.
(5)
Samas võib kaugseire abil kindlaks teha, kas viinapuude väljajuurimine on tegelikult toimunud, seega peab võimaldama selle vahendi kasutamist vastavas kontrollietapis.
(6)
Arvestades asjaolu, et kaugseire abil on raske hinnata ala suurust, tuleks lubada selle vahendi kasutamist vaid juhtudel, kui viinamarjakasvatusest loobumine hõlmab viinamarjakasvatusmaatükki tervikuna.
(7)
Seetõttu tuleks muuta määrust (EÜ) nr 2729/2000.
(8)
Käesoleva määrusega ettenähtud meetmed on kooskõlas veinituru korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 2729/2000 artikli 5 lõikele 1 lisatakse järgmine kolmas lõik:
“Määruse (EÜ) nr 1227/2000 artikli 8 lõike 1 punktis e ette nähtud väljajuurimise kontrolli võib läbi viia kaugseire abil, kui viinamarjakasvatusest loobutakse maatükil tervikuna.”
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 15. veebruar 2006

Labels: 12
15
6